section_heading: Životopis
paragraph_text: Ivan Gošnjak rodio se u Ogulinu 1909. godine. U Sisku je završio stolarski zanat. Član je KPJ od 1933. godine. Od godine 1935. do godine 1937. školovao se u Moskvi u Lenjinskoj partijskoj školi a od 1937. godine do 1939. godine sudjelovao je u Španjolskom građanskom ratu i u Internacionalnim brigadama postiže čin kapetana. Od veljače 1939. godine do studenog 1941. bio je interniran u logorima u Francuskoj. Početkom 1942. godine bježi iz logora i preko Njemačke stiže u Hrvatsku, u Gorski kotar, gdje se uključuje u Narodnooslobodilački pokret i to u Glavni štab Hrvatske i postaje zamjenikom komadanta štaba. Zatim je zapovjednik I. hrvatskog korpusa i komadant Glavnog štaba Hrvatske. Pod kraj rata imenovan je zapovjednikom II. armije što ostaje i poslije Drugog svjetskog rata (1945–48). Zatim je načelnik Personalne uprave JNA, istodobno prvi pomoćnik saveznog ministra obrane, njegov zamjenik (1948–53), član SIV-a (1950–53) te savezni ministar obrane (1953–67). Bio je zamjenik vrhovnoga zapovjednika Oružanih snaga SFRJ u činu generala armije. Također je bio zastupnik u Narodnoj skupštini FNRJ i član CK KPJ. Umirovljen je 1974. godine s činom generala armije JNA.